钦定古今图书集成/理学汇编/经籍典/第052卷 > 连山易卦位合河图图
## 钦定古今图书集成/理学汇编/经籍典/第052卷 > 连山易卦位合河图图

《说卦》曰：“天地定位，山泽通气，雷风相薄，水火不相射，
八卦相错，数往者顺，知来者逆，是故《易》逆数也。”此伏
羲则《河图》以定八卦之位然也。先儒以此一节明伏
羲八卦是矣。然自其指十为《河图》，九为《洛书》，则是说
卦。此章先述伏羲，则《洛书》以定八卦之位，而后章始
及，则河图以定八卦之位，与上《系》曰“河出图，洛出书，
圣人则之”之辞，先后为不同矣。况先儒又指《说卦》后
章“出震齐、巽见，离役，坤说、兑战、干劳、坎成艮”一节，为
明文王八卦。若然，伏羲八卦取则《洛书》者也；文王八
卦取则《河图》者也。似不其然。刘长民谓《河图》《洛书》俱
出于伏羲之世，九为《河图》，十为《洛书》，而蔡季通疑其
非是，援关子明之说，指十为《河图》，九为《洛书》，未免数
自数、象自象矣。惟即夫子《说卦》二章之辞，循八卦之
象，契图九书十之数，然后数与象合，象与数合。而《说
卦》二章之辞，悉与象数合，信长民之说为不诬云。